b'\n_START_ARTICLE_\nPegasusbroen\n_START_PARAGRAPH_\nPegasusbroen er en klapbro over kanalen mellem Caen og havet i n\xc3\xa6rheden af Ouistreham i Frankrig. Broen, som ogs\xc3\xa5 kaldes B\xc3\xa9nouville broen efter den n\xc3\xa6rliggende landsby var et vigtigt m\xc3\xa5l i Operation Tonga. Enheder landede med sv\xc3\xa6vefly f\xc3\xa5 meter fra broen under invasionen i Normandiet kort efter midnat om natten mellem 5. \xe2\x80\x93 6. juni 1944. Den fik sit navn til \xc3\xa6re for denne operation. Navnet stammer fra det skulderemblem, som de britiske angribere bar, hvilket var den flyvende hest Pegasus._NEWLINE_Denne s\xc3\xa6rlige bro er et eksempel p\xc3\xa5 en s\xc3\xa6rlig type klapbro \xe2\x80\x93 en "rullende klapbro" idet den ikke drejer omkring et punkt, men i stedet bruger et tandstangsmekanisme.\n_START_SECTION_\nSlaget om broen\n_START_PARAGRAPH_\nOm natten mellem den 5. og 6. juni landede en styrke p\xc3\xa5 181 mand under kommando af Major John Howard i seks Horsa sv\xc3\xa6vefly for at erobre Pegasus-broen sammen med "Horsa-broen", nogle f\xc3\xa5 hundrede meter mod \xc3\xb8st over Orne-floden. Styrken bestod af elementer af B- og D-kompagnierne i 2. bataljon af Oxfordshire and Buckinghamshire Light Infantry, en deling fra B-kompagniet i Royal Engineers samt folk fra sv\xc3\xa6veflyverregimentet. M\xc3\xa5let for denne aktion var at forhindre tyske kampvogne i at krydse broerne og angribe den \xc3\xb8stlige flanke under landgangen ved Sword Beach._NEWLINE_Fem af sv\xc3\xa6veflyene landede 35 meter fra deres m\xc3\xa5l kl. 0:16. Angriberne str\xc3\xb8mmede ud af deres ramponerede sv\xc3\xa6vefly og overraskede fuldst\xc3\xa6ndig de tyske forsvarere. Broerne blev erobret i l\xc3\xb8bet af 10 minutter. Angriberne mistede to mand ved angrebet: l\xc3\xb8jtnant Denholm Brotheridge og underkorporal Fred Greenhalgh._NEWLINE_Greenhalgh druknede da hans sv\xc3\xa6vefly landede. L\xc3\xb8jtnant Brotheridge blev dermed den f\xc3\xb8rste allierede soldat, som d\xc3\xb8de i kamp p\xc3\xa5 D-dag._NEWLINE_Et sv\xc3\xa6vefly, som havde f\xc3\xa5et til opgave at deltage i erobringen af Horsa-broen landede ved broen over floden Dives, 11\xc2\xa0km borte. De fleste soldater fra dette sv\xc3\xa6vefly gik gennem de tyske linjer til landsbyen Ranville, hvor de til sidst blev genforenet med de britiske styrker. Ox & Bucks regimentet blev en halv time efter landingen forst\xc3\xa6rket med 7. bataljon fra faldsk\xc3\xa6rmsregimentet og fik forbindelse med styrkerne fra landgangen da Lord Lovats britiske kommandosoldater n\xc3\xa5ede frem i l\xc3\xb8bet af formiddagen.\n_START_SECTION_\nI dag\n_START_PARAGRAPH_\nSoldaterne som d\xc3\xb8de i disse aktioner er for de flestes vedkommende begravet p\xc3\xa5 kirkeg\xc3\xa5rden i den n\xc3\xa6rliggende Ranville. L\xc3\xb8jtnant Brotheridges grav, som ligger p\xc3\xa5 pladsen ved siden af kirkeg\xc3\xa5rden har en mindeplade, som blev opsat af familien Gondr\xc3\xa9e, hvis hus n\xc3\xa6r Pegasus Broen var det f\xc3\xb8rste der blev befriet p\xc3\xa5 D-dag. Det findes stadig og rummer i dag en cafe og et lille museum, der s\xc3\xa6lger souvenirs. Arlette Gondr\xc3\xa9e, som nu driver Caf\xc3\xa9 Gondr\xc3\xa9e, var en lille pige, som boede i huset, da det blev befriet._NEWLINE_En ny bro er siden blev bygget. Den blev tegnet af Spie Batignolles og stod f\xc3\xa6rdig i 1994. Den gamle Pegasusbro er opstillet ved det n\xc3\xa6rliggende museum om angrebet p\xc3\xa5 Pegasusbroen.\n_START_SECTION_\nI folkelig kultur\n_START_PARAGRAPH_\nBegivenhederne ved Pegasus broen indg\xc3\xa5r i filmen Den L\xc3\xa6ngste Dag. Rollen som major Howard blev spillet af Richard Todd, som selv deltog i forsvaret af Pegasus broen idet han var efterretningsofficer i 7. faldsk\xc3\xa6rmsbataljon p\xc3\xa5 D-dag._NEWLINE_Videospillet Call of Duty indeholder et niveau om erobringen og forsvaret af Pegasus broen._NEWLINE_Br\xc3\xa6tspillet Advanced Squad Leader har et historik model, som drejer sig om begivenhederne den 6. juni, som starter med det indledende sv\xc3\xa6veflyangreb og slutter med at The Royal Warwickshires ankommer._NEWLINE_Denne aktion er det f\xc3\xb8rste scenarie i br\xc3\xa6tspillet Memoir \'44.'